LT Europos Sąjungos oficialusis leidinys C 16/23

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

(2008/C 16/06)

Šis paskelbimas suteikia teisę užprotestuoti paraišką pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimas Komisijai turi būti pateiktas per šešis mėnesius nuo šio paskelbimo datos.

SANTRAUKA

TARYBOS REGLAMENTAS (EB) Nr. 510/2006

„CEBREIRO“

EB Nr. ES/PDO/005/0443/15.12.2004

SKVN ( X ) SGN ( )

Šioje santraukoje informacijos tikslais pateikiami pagrindiniai produkto specifikacijos elementai.

1. Kompetentinga valstybės narės įstaiga

Pavadinimas: Subdirección General de Calidad y Promoción Agroalimentaria. Dirección General de Industrias Agroalimentarias y Alimentación. Secretaría General de Agricultura y Alimentación del Ministerio de Agricultura, Pesca y Alimentación. España Adresas: Paseo Infanta Isabel, 1, E-28071 Madrid Telefonas: (34) 91 347 53 94 Faksas: (34) 91 347 54 10 El. paštas: sgcaproagro@mapya.es

2. Grupė

Pavadinimas: Quesería Castelo de Brañas SL Adresas: Acceso al Mercado Ganadero s/n. Pedrafita do Cebreiro (Lugo) Telefonas: (34) 982 367 163 Faksas: (34) 982 367 163 El. paštas: — Pavadinimas: Da Ma del Carmen Arrojo Valcárcel (Quesería XAN BUSTO) Adresas: Nullán. As Nogais (Lugo) Telefonas: (34) 982 161 020 Faksas: (34) 982 161 020 El. paštas: — Sudėtis: Gamintojai ir (arba) perdirbėjai (X) kiti ( )

3. Produkto rūšis

1.3 klasė – sūris

4. Specifikacija

(Reglamento (EB) Nr. 510/2006 4 straipsnio 2 dalyje pateiktų reikalavimų santrauka)

4.1. Pavadinimas: „Cebreiro“

4.2. Apibūdinimas: Sūris gaminamas iš pasterizuoto karvės pieno. Gamybos procese, įskaitant koaguliacijos, sutraukto pieno masės pjaustymo, varvinimo, minkymo ir sūdymo, formavimo, slėgimo, brandinimo ir, kai taikoma, rūkymo etapus, sūris įgyja šias savybes:

Fizinės savybės

— Forma: grybo arba virėjo kepurės formos sūris, sudarytas iš dviejų dalių: įvairaus skersmens ne aukštesnio nei 12 cm cilindro formos pagrindo ir ne aukštesnės kaip 3 cm kepurės, kurios skersmuo yra 1–2 cm didesnis nei pagrindo.

— Svoris: nuo 0,3 kg iki 2 kg.

Organoleptinės savybės

— Kol šviežias, šis sūris neturi aiškiai matomos plutos. Mišinys yra baltos spalvos, granuliuotas, minkštas, palietus primena molio masę, yra lipnus ir tirpsta ant liežuvio. Jo skonis ir kvapas primena pieno, iš kurio jis pagamintas, skonį bei kvapą ir yra šiek tiek rūgštokas.

— Kai sūris išrūkomas, susidaro nežymiai matoma pluta. Sūrio masė gali būti nuo geltonos iki ryškiai geltonos spalvos, kartais yra kietos konsistencijos, ir visada yra labiau kieta nei sviestinga. Sūrio skonis turi šiokį tokį metalo atspalvį, šiek tiek pikantiškas ir pieniškas, yra būdingo aromato.

Analitinės savybės

— Drėgmės santykis: priklauso nuo sūrio subrendimo laipsnio, bet visada yra mažesnis nei 50 %.

— Riebalų santykis: mažiausiai 45 % ir daugiausia 60 % (skaičiuojama sausoje masėje).

— Baltymai: santykis didesnis kaip 30 %.

4.3. Geografinė vietovė: Vietovė, kurioje gaminamas pienas ir sūriai su saugoma kilmės vietos nuoroda „Cebreiro“ – tai geografinė vietovė, kurią sudaro šios Lugo provincijos savivaldybės: Baleira, Baralla, Becerreá, Castroverde, Cervantes, Folgoso do Courel, A Fonsagrada, Láncara, Navia de Suarna, As Nogais, Pedrafita do Cebreiro, Samos ir Triacastela.

4.4. Kilmės įrodymas: Tik į atitinkamą registrą įtrauktuose ūkiuose gaunamas pienas gali būti naudojamas sūriams su saugoma kilmės vietos nuoroda „Cebreiro“ gaminti.

Atitinkamai tik į kontrolės institucijos registrus įtrauktose pieninėse pagaminti ir, kai reikia, į tokius registrus įtrauktos rūkyklose išrūkyti sūriai gali būti paženklinti saugoma kilmės vietos nuoroda „Cebreiro“.

Siekiant užtikrint atitiktį specifikacijos ir kokybės vadovo nuostatoms, kontrolės institucija pildys gyvulių ūkių, pieninių ir rūkyklų monitoringo registrus. Visi fiziniai ar juridiniai asmenys, kuriems priklauso į šiuos registrus įtrauktas turtas, bus patikrinti siekiant nustatyti, ar produktai su saugoma kilmės vietos nuoroda „Cebreiro“ atitinka specifikacijos reikalavimus.

Šios patikros bus pagrįstos ūkių ir įrangos tikrinimu, dokumentų peržiūra ir žaliavų bei sūrių analize.

Jei bus nustatyta, kad žaliavos arba sūriai pagaminti nesilaikant specifikacijos reikalavimų, jų nebus galima parduoti su saugoma kilmės vietos nuoroda „Cebreiro“.

Sūrius su saugoma kilmės vietos nuoroda kontrolės institucija paženklins numeruota papildoma etikete, kurią ji patikrins, pateiks ir išduos remiantis kokybės vadove nustatytomis taisyklėmis.

4.5. Gamybos būdas: Sūriai gaminami iš nenugriebto natūralaus pieno, gaunamo iš Galisijos šviesiųjų, švicų ir frizų veislių karvių, ar sukryžmintų šių veislių karvių pieno. Piene nėra nei krekenų, nei konservantų ir jis apskritai turi atitikti taikytinuose teisės aktuose nustatytus reikalavimus. Be to, negali būti vykdoma jokia pieno standartizacija, jis turi būti tinkamai laikomas ne aukštesnėje kaip 4 °C temperatūroje, kad būtų išvengta mikroorganizmų dauginimosi. Prieš pradedant gamybą, pienas 30 min. pasterizuojamas 62 °C temperatūroje, jei pasterizuojama inde, arba 20 sekundžių 72 °C temperatūroje, jei pasterizuojama pasterizavimo aparate.

Sūrio gamybos procesai yra tokie:

Koaguliacija – ją paskatina gyvulinis raugas arba kiti koaguliacijos fermentai, kuriuos leidžiama naudoti pagal kokybės vadovo nuostatas; šis procesas vyksta 26–30 °C temperatūroje, naudojant tiek raugo, kad krekėjimas užtruktų ne trumpiau kaip 60 minučių.

Sutraukto pieno masės pjaustymas – sutraukto pieno masė pjaustoma į 10–20 mm gabalėlius.

Varvinimas – po pirminio nuvarvinimo pačiame inde sutrauktas pienas dedamas į medžiaginius maišelius, kurie paliekami kaboti 5–10 valandų, kol vyksta antras nuvarvinimo etapas.

Minkymas ir sūdymas – kai sutrauktas pienas nuvarvinamas, jis minkomas, kol virsta vientisa mase, kuri palietus primena molį, ir kartu pasūdomas natrio chloridu.

Formavimas ir slėgimas – mišinys perkeliamas į formas, kurios slegiamos skirtingą laiką, priklausomai nuo naudojamo slėgio ir sūrių dydžio. Po to sūriai išimami iš formų ir perkeliami į šaltas saugyklas, kur brandinami 2–6 °C temperatūroje ne trumpiau kaip valandą. Po to sūriai, kurie parduodami švieži, pateikiami rinkai.

Rūkymas (neprivalomas) – jei sūris rūkomas, šis gamybos procesas vykdomas patalpose, kuriose santykinė drėgmė siekia 70–80 %, o temperatūra – 10–15 °C. Sūris rūkomas ne trumpiau kaip 45 dienas. Tai, kad sūris buvo rūkomas, turi būti nurodyta ant etiketės.

Siekiant apsaugoti produkto kokybę ir užtikrinti jo atsekamumą, sūriai su saugomomis nuorodomis paprastai turėtų būti parduodami nepjaustyti, supakuoti pakuotėje, kuriai leidimą suteikė kontrolės institucija.

Tačiau kontrolės institucija gali išduoti leidimą parduoti sūrį ir dalimis, įskaitant pjaustymą prekybos vietose, jei šiuo tikslu nustatyta tinkama kontrolės sistema, kuri užtikrina produkto kilmę, kokybę, puikią apsaugą ir tinkamą pristatymą vartotojui, kad būtų išvengta bet kokios painiavos.

4.6. Ryšys su geografine vietove:

Istorinis

Teigiama, kad šių sūrių kilmė susijusi su pirmaisiais vienuoliais, kurie įsikūrė Cebreiro kaime, esančiame prie Galisijos ribos, šalia pagrindinio piligrimų kelio, vedančio į Santjagą (El Camino francés), ir kurie atvyko tarnauti į IX a. pabaigoje piligrimų poreikiams pastatytą ligoninę. Ištisus šimtmečius piligrimai ragaudavo šio sūrio Cebreiro kalnuose ir išgarsino jį Ispanijoje ir visoje Europoje.

Nacionaliniame istorijos archyve ir Simancas bendrajame archyve saugomuose dokumentuose esama įdomių duomenų apie metinę sūrių siuntą iš Cebreiro, skirtą Portugalijos karališkiesiems rūmams Karolio III valdymo laikotarpiu. Sūrį gamindavo šios vietovės kaimo gyventojai (daugiausia moterys) nuo lapkričio mėn. Du tuzinai sūrių visuomet būdavo pagaminami per paskutinės dvi metų savaites, išnaudojant šaltą sezoninį orą, kad sūriai geriau laikytųsi, ir dovanojami Portugalijos karalienei per pirmąsias dvi sausio mėn. savaites.

Be to, esama nemažai XVIII–XIX a. dokumentų, liudijančių to meto „Cebreiro“ sūrio populiarumą.

Vėlesniuose darbuose, pavyzdžiui, Geografía General del Reino de Galicia (Galisijos karalystės bendroji geografija, 1936 m.), pateikiama informacija apie „Cebreiro“ sūrį, jo savybes ir gamybos būdą.

Dar vėliau, praėjusio amžiaus 8-ame dešimtmetyje, Ispanijos ir ypač Galisijos sūrių specialistas Carlos Compairé Fernández išleido ne vieną darbą, kuriame pateikiami išsamūs šių sūrių tyrimai, įskaitant cheminę ir bakteriologinę analizę. Juos galima vadinti pirmaisiais „Cebreiro“ sūrio moksliniais tyrimais.

„Inventario Español de Productos Tradicionales“ (Ispanijos tradicinių produktų aprašas), kurį 1996 m. išleido Žemės ūkio, žuvininkystės ir maisto ministerija, skyriuje apie sūrį pateikiama išsami informacija apie „Cebreiro“ sūrį, įskaitant jo savybes, gamybos būdą, istoriją ir ekonominę svarbą.

Gamtinis

Su saugoma kilmės vietos nuoroda „Cebreiro“ susijusios vietovės klimatas yra jūrinis kalnų klimatas, jaučiama gerokai mažesnė jūros įtaka ir ryškesnės žemyninio klimato savybės. Tai smarkia riboja žemės ūkio veiklą. Didelėje vietovės dalyje, esančioje daugiau kaip 1 000 metrų virš jūros lygio, vyrauja „labai šalta“, palyginti su įprastais Galisijos orais, oro temperatūra; toje vietovės dalyje šalnų nebūna vos 5 mėn. per metus.

Šios nepalankios aplinkos sąlygos lemia tai, kad šios vietovės ekonomikai ypač didelės įtakos turi gyvulininkystė, nes šis sektorius geba geriau nei žemdirbystės sektorius prisitaikyti prie klimato, dirvožemio ir kalnuotos vietovės sąlygų ir pasinaudoti geromis natūraliomis kalnų pievomis ir pašaru bei gyvuliais, prisitaikiusiais prie darganoto klimato.

Geografinės aplinkos poveikis konkrečioms sūrio savybėms

Geografinėje vietovėje, kurioje gaminamas „Cebreiro“ sūris, yra daugybė kalnais apsuptų slėnių, kur didelę gamtovaizdžio dalį sudaro pievos ir ganyklos.

Ši unikali aplinka įvairiai veikia išskirtines „Cebreiro“ sūrio savybes:

— Pirma, kaip jau minėta, geografinė aplinka palanki auginti daug geros kokybės pašaro.

— Be to, pienas gaminamas mažuose šeimų ūkiuose, naudojant tradicinius bandos priežiūros būdus. Vietos veislių gyvuliai vis dar sudaro didelę bandos dalį, ir jie šeriami daugiausia pašaru, pagamintu ūkyje, racioną papildant ganyklų žole, jei leidžia oro sąlygos.

— Koncentruoti pašarai, kuriais papildomi gyvulių energijos poreikiai, sudaro tik nedidelę dalį. Šis tradicinis modelis, pagal kurį stengiamasi maksimaliai sumažinti sąnaudas už ūkio ribų, prisideda prie šių mažų šeimos ūkių ekonominio pajėgumo.

— Dėl šių ūkių savybių juose pagamintas pienas idealiai tinka sūrių gamybai. Moksliškai įrodyta, kad dėl šios natūralesnės gamybos sistemos ir gyvulių šėrimo būdo pieno maistinės savybės yra geresnės, KLA (konjuguotos linolio rūgšties) ir omega-3 riebiųjų rūgščių dalį riebaluose, nes kuo daugiau žolių karvės ėda, tuo daugiau susidaro šių mitybos požiūriu naudingų riebalų, o tai turi įtakos sūrio savybėms.

— Galiausiai regiono ūkininkai perėmė senas sūrio gamybos tradicijas su unikaliomis jos savybėmis, tokiomis kaip savotiška tradicinė virėjo kepurės forma, pagal kurią bemat galima atpažinti šį sūrį, ir jų produktas tapo gerai žinomu ir vertinamu vartotojų.

4.7. Kontrolės institucija:

Pavadinimas: Dirección General de Producción, Industrias y Calidad Agroalimentaria Adresas: San Caetano, Santiago de Compostela Telefonas: (34) 981 54 47 77 Faksas: (34) 981 54 00 18 El. paštas: dxpica.mrural@xunta.es

4.8. Ženklinimas etiketėmis: Sūriai, parduodami su saugoma kilmės vietos nuoroda „Cebreiro“, kai jie sertifikuojami kaip atitinkantys specifikaciją ir atitinkamas taisykles, turi būti paženklinti numeruotu antspaudu, etikete ar papildoma etikete, kurią patvirtina ir išduoda kontrolės institucija ir kurioje turi būti nurodytas nuoseklus abėcėlinis kodas ir oficialus kilmės vietos nuorodos logotipas.

Žodžiai „Denominación de Origen Protegida Cebreiro“ turi būti užrašyti ir ant etiketės, ir ant papildomos etiketės. Be to, ant rūkytų „Cebreiro“ sūrių etikečių turi būti aiškiai matomas žodis „curado“ (rūkytas).

(1) OL L 93, 2006 3 31, p. 12.